উতবা ইবনে আবি সুফিয়ান

**উতবা ইবনে আবি সুফিয়ান ইবনে হারব** ( ) ছিলেন বনু উমাইয়ার একজন সদস্য, যিনি তাঁর ভাই খলিফা প্রথম মুয়াবিয়ার ( ) শাসনামলে ৬৬৪–৬৬৫ সালে মিশরের উমাইয়া গভর্নর হিসেবে দায়িত্ব পালন করেন। 

## জীবনী

উতবা ছিলেন আবু সুফিয়ান ইবনে হারবের পুত্র; যিনি বনু উমাইয়া গোত্রের অন্যতম প্রভাবশালী নেতা ছিলেন। তাঁর মাতা ছিলেন হিন্দ বিনতে উতবা। খলিফা উমর ইবনুল খাত্তাবের (শা. ৬৩৪–৬৪৪) সময় উতবাকে মক্কার কিনানা গোত্র থেকে সাদাকা (যাকাত) সংগ্রহের দায়িত্ব দেওয়া হয়। তিনি সংগৃহীত অর্থ বাণিজ্যিক কাজে বিনিয়োগ করার ইচ্ছা প্রকাশ করেন বলে জানা যায়।

৬৫৬ খ্রিস্টাব্দে বসরার নিকটে সংঘটিত উটের যুদ্ধে উতবা অধিকাংশ কুরাইশের পক্ষ অংশগ্রহণ করেন। এই যুদ্ধে নবি মুহাম্মাদের আয়েশা বিনতে আবি বকর খলিফা আলি ইবনে আবি তালিবের বাহিনীর বিপক্ষে নেতৃত্ব দেন। যুদ্ধেে খলিফা আলি বিজয়ী হলে উতবা আয়েশার নিকট আশ্রয় গ্রহণ করেন এবং আলির প্রতি আনুগত্য প্রকাশ করা থেকে বিরত থাকেন। এরপর অল্প সময়ের মধ্যেই তিনি দামেস্কে পালিয়ে যেতে সক্ষম হন। সে সময় সিরিয়ার গভর্নর ছিলেন তাঁর ভাই মুয়াবিয়া ইবনে আবি সুফিয়ান। মুয়াবিয়া ও আমর ইবনুল আসের মধ্যকার জোট-আলোচনার সময় উতবা তাঁর ভাইকে পরামর্শ দেন, যেন আলির বিরুদ্ধে সমর্থনের বিনিময়ে আমর ইবনুল আসকে আজীবন মিশরের গভর্নর করার প্রস্তাব গ্রহণ করা হয়। ৬৫৭ সালে আলির বিরুদ্ধে সংঘটিত সিফফিনের যুদ্ধেও উতবা মুয়াবিয়ার অনুসারী দলের অংশ ছিলেন। অবশেষে ৬৬১ সালে মুয়াবিয়া খলিফা হন এবং ৬৬২ খ্রিস্টাব্দের মার্চ মাসে তিনি উতবাকে মক্কায় বার্ষিক হজ পালনকারীদের নেতৃত্ব দেওয়ার দায়িত্ব অর্পণ করেন।

৬৬৪ খ্রিষ্টাব্দে আমর ইবনুল আসের মৃত্যুর পর তাঁর পুত্র আবদুল্লাহ ইবনে আমর অল্প কয়েক সপ্তাহ মিশরের গভর্নর হিসেবে নিযুক্ত হন। কিন্তু ৬৬৪ সালেই তাঁকে সেই পদ থেকে অপসারণ করা হয় এবং তার পরিবর্তে উতবা মিশরের গভর্নর নিযুক্ত হন। গভর্নর হিসেবে দায়িত্ব গ্রহণের পর তিনি মিশরে মুসলিম উপস্থিতিকে আরও সুসংহত ও শক্তিশালী করার উদ্যোগ নেন। বিশেষত আলেকজান্দ্রিয়া নগরীতে তিনি মুসলিম আরবদের রাজনৈতিক মর্যাদা বৃদ্ধি করার পদক্ষেপ গ্রহণ করেন। তিনি সেখানে ১২,০০০ আরব সৈন্য মোতায়েন করেন, যা শহরে আরব সামরিক উপস্থিতিকে দৃঢ় করে তোলে। পাশাপাশি তিনি একটি ‘দারুল ইমারা’ (গভর্নর প্রাসাদ) নির্মাণ করেন। নবনির্মিত এ দারুল ইমারার উদ্দেশ্য ছিল প্রদেশের আরব গভর্নরের জন্য একটি সরকারি আবাসস্থল গড়ে তোলা, যদিও গভর্নরের প্রধান প্রশাসনিক কেন্দ্র ছিল ফুস্তাত। 

ঐতিহাসিক আরবি সূত্র অনুযায়ী, উতবাই ছিলেন মিশরের প্রথম আরব গভর্নর, যিনি সরকারিভাবে আলেকজান্দ্রিয়া সফর করেন।   ঐতিহাসিক বালাজুরির বর্ণনা অনুযায়ী, আমর ইবনুল আসও গভর্নর থাকাকালে এই শহরে প্রবেশ করেন। তবে সেটি সরাসরি সফর হিসেবে নয়, বরং এটি একটি অভিযানের অংশ ছিল। তবুও উতবার মনে এক ধরনের উদ্বেগ ছিল যে, আলেকজান্দ্রিয়ায় মোতায়েনকৃত সৈন্যসংখ্যা এখনো যথেষ্ট নয়। কারণ শহরটিতে তখনও বৃহৎ স্থানীয় খ্রিষ্টান জনগোষ্ঠী বসবাস করত, যারা আরব শাসনের জন্য সম্ভাব্য ঝুঁকি হিসেবে বিবেচিত হতো। ফলে তিনি সামরিক উপস্থিতি জোরদার করার ব্যাপারে সচেতন ছিলেন। ৬৬৫ খ্রিষ্টাব্দে উতবা দায়িত্ব পালনরত অবস্থায় মৃত্যুবরণ করেন। তাঁর মৃত্যুর পর তাঁর স্থলাভিষিক্ত হন নবি মুহাম্মাদের খচ্চরচালক হিসেবে পরিচিত উকবা ইবন আমির। তবে নবম শতাব্দীর বিশিষ্ট ঐতিহাসিক তাবারির বর্ণনা অনুযায়ী, উতবা ৬৬৭ সালের ফেব্রুয়ারিতে হজের নেতৃত্ব প্রদান করেন। এমনকি পরের বছর ৬৬৮ সালের জানুয়ারিতেও তিনি বা তাঁর ভাই আম্বাসা হজ পরিচালনা করেন বলে উল্লেখ রয়েছে। এই তথ্য থেকে বোঝা যায় যে, তাঁর মৃত্যুর সাল নিয়ে ঐতিহাসিক সূত্রসমূহের মধ্যে কিছু মতভেদ রয়েছে।

উতবার পুত্র আল-ওয়ালিদ মুয়াবিয়ার শাসনামলে মদিনার গভর্নর হিসেবে দায়িত্ব পালন করেন। আল-ওয়ালিদ তাঁর পুত্র ও উত্তরসূরি খলিফা ইয়াজিদের আমলেও মদিনার গভর্নর হিসেবে বহাল ছিলেন। উতবার বংশধর আবদুল্লাহ ইবনে মুহাম্মদ আল-উতাবি তাবারির ইতিহাসগ্রন্থে তথ্যসূত্র হিসেবে উল্লেখিত হয়েছেন।

## তথ্যসূত্র


## গ্রন্থপঞ্জি

* 
* 
* 
* 
* 
* 
* 

বিষয়শ্রেণী:উমাইয়া গভর্নর
বিষয়শ্রেণী:৬৬৫-এ মৃত্যু